Αντώνιος Ούλριχ του Βολφενμπύτελ

Ο Αντώνιος Ούλριχ (4 Οκτωβρίου 1633 - 27 Μαρτίου 1714) από τον Οίκο των Γουέλφων ήταν πρίγκιπας του Βολφενμπύτελ (1704-14), που ήταν μέρος του δουκάτου του Μπράουνσβαϊγκ-Λύνεμπουργκ. Πιο πριν (1685-1702) ήταν συγκυβερνήτης του μεγαλύτερου αδελφού του Ροδόλφου Αυγούστου, πρίγκιπα του Βολφενμπύτελ.

Βιογραφία
Ήταν ο δευτερότοκος γιος του Αυγούστου Β΄, πρίγκιπα του Βολφενμπύτελ και της πρώτης συζύγου του Δωροθέας των Ασκάνια, κόρης του Ροδόλφου, πρίγκιπα του Άνχαλτ-Τσέρμπστ. Σπούδασε στο Πανεπιστήμιο του Χέλμστετ. Το 1666 απεβίωσε ο πατέρας του και τον διαδέχθηκε ο πρωτότοκος Ροδόλοφος Αύγουστος, που σύντομα έκανε τον Αντώνιο Ούλριχ πληρεξούσιό του. Ο Ροδόλφος Αύγουστος είχε λίγο ενδιαφέρον για τη διακυβέρνηση και άφηνε τις περισσότερες αποφάσεις στον οξυδερκή νεότερο αδελφό του. Μάλιστα το 1685 τον έκανε πρίγκιπα-συγκυβερνήτη με ίσα δικαιώματα.

Το 1692 ο Λεοπόλδος Α΄ των Αψβούργων υποσχέθηκε να αναβαθμίσει το Λύνεμπουργκ, σε εκλεκτοράτο με πρωτεύουσα το Αννόβερο και πράγματι το 1698 ο δεύτερος εξάδελφός τους Γεώργιος Α΄ έγινε εκλέκτορας του Αννόβερου. Αυτό συγκλόνισε τους δύο αδελφούς, που ανήκαν σε πρεσβύτερο κλάδο των Γουέλφων, κατείχαν το Μπράουνσβαϊγκ και περίμεναν εκείνοι την αναβάθμιση. Το 1702 ξεκίνησε ο Πόλεμος της Ισπανικής Διαδοχής και το Αννόβερο-Λύνεμπουργκ πήρε το μέρος του Λεοπόλδου Α΄, ενώ ο Αντώνιος Ούλριχ πήγε με το μέρος της Γαλλίας. Τότε ο Γεώργιος Α΄ εισέβαλε στο Βολφενμπύτελ και ο Λεοπόλδος Α΄ καθαίρεσε τον Αντώνιο Ούλριχ από πρίγκιπα-συγκυβερνήτη του πριγκιπάτου. Ο Ροδόλφος Αύγουστος υπέγραψε το ίδιο έτος συμφωνία με το Αννόβερο-Λύνεμπουργκ· απεβίωσε το 1704 και τον διαδέχθηκε ο Αντώνιος Ούλριχ.

Ως μόνος πρίγκιπας συνέχισε τη διευθέτηση διαφόρων διαφωνιών με τον Γεώργιο Α΄ και τελικά το 1706 τα δύο συγγενή πριγκιπάτα κατέληξαν σε συμφωνία. Το 1709 μεταστράφηκε στον Καθολικισμό, με την εγγύηση προς τους υπηκόους του ότι αυτό δεν θα επηρεάσει τη διακυβέρνησή του· επέτρεψε το άνοιγμα του πρώτου Καθολικού ναού στο πριγκιπάτο του. Απεβίωσε το 1714 στο ανάκτορο Ζαλτσντάλουμ που είχε οικοδομήσει και τον διαδέχθηκαν οι γιοί του, πρώτα ο Αύγουστος Γουλιέλμος και έπειτα ο Λουδοβίκος Ροδόλφος.

Ήταν υποστηρικτής των επιστημών και των τεχνών. Επέκτεινε σημαντικά τη Bibliotheca Augusta, που είχε ιδρυθεί από τον πατέρα του Αύγουστο Β΄. Διατήρησε ως βιβλιοθηκονόμο τον φιλόσοφο Γκότφριντ Βίλχελμ Λάιμπνιτς και υποστήριξε τον -πρώτο στην Ευρώπη- μαύρο φιλόσοφο Άντον Βίλχελμ Άμο. Ο ίδιος ήταν συγγραφέας και είχε μεγάλη συλλογή έργων τέχνης, τα οποία αργότερα αποτέλεσαν το Μουσείο Δούκα Αντωνίου Ούλριχ. Η αδελφή του Σίβυλλα Ούρσουλα έγραψε το πρώτο μέρος του μυθιστορήματος Αραμένα, η ευγενής κυρία της Συρίας, που όταν το ολοκλήρωσε ο Αντώνιος Ούλριχ έγινε το πιο διάσημο αυλικό μυθιστόρημα της γερμανικής μπαρόκ λογοτεχνίας.

Οικογένεια
Το 1656 νυμφεύτηκε την Ελισάβετ-Ιουλιάνα από τον Οίκο του Όλντενμπουργκ, κόρη του Φρειδερίκου δούκα του Σλέσβιχ-Χόλσταϊν-Σόντερμπουργκ-Νόρμπουργκ και είχε παιδιά:
 Αύγουστος-Φρειδερίκος 1657-1676
 Ελισάβετ-Ελεονώρα 1658-1729, παντρεύτηκε πρώτα τον Ιωάννη-Γεώργιο, δούκα του Μεκλεμβούργου-Μίρο και έπειτα τον Βερνάρδο Α΄ των Βέττιν δούκα της Σαξονίας-Μάινινγκεν.
 Άννα Σοφία 1659-1742, παντρεύτηκε τον Κάρολο-Γουσταύο του Μπάντεν-Ντούρλαχ, στρατηγό.
 Αύγουστος-Γουλιέλμος 1662-1731, πρίγκιπας του Βόλφενμπυτελ.
 Αυγούστα-Δωροθέα 1666-1751, παντρεύτηκε τον Αντώνιο-Γκύντερ Α΄, κόμη του Σβάρτσμπουργκ.
 Ερριέττα Χριστίνα 1669-1753, ηγουμένη του Γκάντερσχαϊμ.
 Λουδοβίκος-Ροδόλφος 1671-1735, πρίγκιπας του Βόλφενμπυτελ.

Παραπομπές

Πηγές
http://welfen.de/AntonUlr.htm
http://www.pierre-marteau.com/resources/anton-ulrich.html

Πρίγκιπες του Βολφενμπύτελ
Οίκος των Γουέλφων